Ouers woedend oor 'sataniese' kunswerke by spogskool | Maroela Media
Verskeie ouers van leerders aan die Grantleigh private skool buite Richardsbaai in KwaZulu-Natal is woedend nadat kunswerke van 'n leerder waarin "sataniese" beelde uitgebeeld word, by dié Christelike spogskool uitgestal is.
Andrew Anderson, pastoor en ouer, het Maandagaand in 'n video sy skok oor die kunswerke uitgespreek nadat dit vroeër die dag by die skool se jaarlikse prysuitdeling in die skoolsaal uitgestal is. Dié video het sedertdien soos 'n veldbrand op sosiale media versprei en wyd negatiewe reaksie ontlok.
Volgens Anderson is die leerder agter die nou omstrede kunswerke by dié prysuitdeling vir sy kunswerke vereer.
Grantleigh maak deel uit van die Curro-groep en dui op sy webwerf aan dat hy Christelike waardes en etos handhaaf.
"Ek het die uitstalling gesien en die applous tydens die prysuitdeling gehoor en ek het gevoel of ek deel was van die groep mense wat toegejuig het toe Jesus gekruisig is. Ek kon nie anders nie, ek moes buite gaan staan. Die demoniese teenwoordigheid in die saal was oorweldigend," sê Anderson Dinsdagoggend aan Maroela Media.
Op die oog af lyk dit of die leerder Jesus onder meer as die Ronald McDonald-nar in sy kunswerke uitbeeld. In sommige van die leerder se tekeninge kan daar gesien word hoe 'n nar vir Jesus bid. In ander word Jesus se maag oopgeskeur met sy ingewande sigbaar. Die Laaste Avondmaal word ook in die uitstalling uitgebeeld waarin Jesus se dissipels as varke en bokke uitgebeeld word.
Die uitstalling sluit nie net tekeninge in nie, maar ook beelde wat van versnipperde blaaie uit die Bybel gemaak is.
Die werke herinner aan die omstrede kunswerk getiteld "McJesus" waarin die Ronald McDonald-nar aan 'n kruis hang. Dié kunswerk het vroeër hierdie jaar opskudding veroorsaak en is later uit 'n museum in Israel verwyder.
Anderson sê hy het die kunswerke gister vir die eerste keer gesien, maar van die kunswerke is reeds vantevore in die skool se ingangsportaal uitgestal. Dit is egter later verwyder op aandrang van ouers.
Die uitstalling is reeds verlede week in die skoolsaal opgerig en ouers het sedertdien verskeie oproepe aan die skool gemaak, sê Anderson.
Hy vertel verder dat 'n ontstoke ouer selfs haar kinders uit die skool gehaal het oor dié kunswerke in die saal. "Sy weier om die kinders terug te neem skool toe voordat die kunswerke verwyder word, maar die skool doen niks aan die saak nie.
"Al drie my dogters was in Grantleigh. Dit was Maandag my jongste se laaste dag in matriek by die skool. Ek kom al jare saam met die skool. Hoe kan die skool dit toelaat?" wil Anderson weet.
Anderson verduidelik dat die beelde nié verkeerd geïnterpreteer word soos sommige sosialemediagebruikers aanvoer nie. "Jy sien wat jy sien," meen hy.
"Dit is 'n absolute bespotting van die Christelike geloof wat uitgebeeld word. 'n Nar spreek van bespotting. Ons leer ons kinders om God te vrees en te respekteer. As ons van Hom 'n bespotting maak, maak ons van ons geloof 'n bespotting en dit is wat dié kunswerke uitbeeld. Dit is die een bespotting na die ander."
Lees die skool en ander ouers se kommentaar op die video hier.
In die nuus KwaZulu-Natal Richardsbaai
Lesersbrief: Ek is maar net 'n ouer
Nou gaan die poppe dans – vat hulle Pastoor Anderson – kry sommer vir Solidariteit ook op die saak ! Genoeg is genoeg !!!
Ek stem 100% saam. As 'n skool sy waardes as Christelik 'adverteer', laat jy glad nie sulke beelde en prente toe nie. Moenie eers probeer skuil agter kuns nie, waar daar is regtig 'n streep wat getrek moet word. Sal ook nie my kind in so 'n skool wil hê nie.
Waar gaan ons skole heen? Dis omdat Godsdiens uuit die skole gehaal is en daar nie meer skriflesing en gebed in die oggende gedoen word nie. On skole en veral die leerders kort gebed vir krag.
My genade ek het video gesien wens kon media wys dit vreeslik …..skokkendwekkend. Wat weet ouers wat by die skool aangaan…jong net gebede. Beskerm my kind asb Here
Stel 'n nuwe BL aan. Gee die Hoof en enige personeellede wat hom ondersteun, die trekpas. En stel dan personeel aan wat inval by die skool se etos en waardes!